En af Inger Støjbergs (V) mest citerede forklaringer i sagen om adskillelse af mindreårige samlevende asylpar viser sig nu at være forkert.

Gentagne gange har Inger Støjberg – på Facebook og ikke mindst på et samråd i Folketinget den 1. juni – fremhævet, at fire piger blev »reddet« fra at bo sammen med deres mand på grund af hendes instruks fra februar 2016 om at adskille alle mindreårige asylansøgere fra deres ældre samlevere.

»Vi har reddet fire piger her fra at bo sammen med en mand, de ikke ønsker at bo sammen med, og det er jeg ganske godt tilfreds med,« sagde Inger Støjberg på samrådet, hvor hun også forsvarede sig mod kritik fra oppositionen:

»Læg det lidt til side, og så prøv at give et svar til de fire piger, som så valgte et liv i frihed, fordi de fik muligheden på grund af, at vi nu har en restriktiv praksis, og fordi vi ikke bare længere har lænet os tilbage og set igennem fingre med, at der faktisk findes piger i det her land, der er kommet hertil med en mand, som de så ikke har ønsket at leve sammen med.«

Information har tidligere skrevet, at ministeren ikke kunne eller ikke ønskede at dokumentere sin påstand. Men nu kan Information dokumentere, at påstanden om, at Inger Støjberg skulle have »reddet« de fire piger, er forkert.

Inger Støjberg har oplyst, at hun havde oplysningerne om de fire piger fra ombudsmandens redegørelse. Derudover ønskede ministeren eller ministeriet ikke at gå i detaljer.

Nu har Information fået aktindsigt i et skema, som kontoret for familiesammenføring i Inger Støjbergs ministerium i november 2016 sendte til Ombudsmanden som bilag til en udtalelse, efter at Ombudsmanden for anden gang var gået ind i sagen.

Tre ikke adskilt efter instruks

Skemaet gengiver i detaljer, men anonymiseret, sagsbehandlingen af i alt 34 par, som Ombudsmanden har ønsket oplysninger om. Skemaet indeholder således også oplysninger om de fire kvinder, der ikke ønskede at bo sammen med deres mænd.

Her fremgår det, at den ene af de fire ikke blev adskilt fra sin mand, før hun selv bad om det, den anden blev adskilt før Inger Støjbergs instruks, og den tredje var først registreret som søster og ikke som ægtefælle, men blev heller ikke adskilt, før hun selv gjorde opmærksom på, at hun ønskede det.

Tilbage er den fjerde, som muligvis kan være blevet »reddet« af ministerens instruks.

Her er Støjbergs fire piger Af Udlændingeministeriets svar til ombudsmanden 16. november 2016 fremgår i alt fire piger, som ikke ønsker at bo sammen med deres ægtemænd. Men kun en af pigerne er blevet påvirket af Inger Støjbergs instruks. Det stemmer ikke overens med, hvad ministeren har hævdet flere gange; at hun med sin instruks har ’reddet’ fire piger fra ufrivilligt ægteskab. Pige 1 Den 16-årige pige bliver aldrig adskilt fra sin 24-årige mand efter 10. februar 2016, fordi Udlændingestyrelsen har vurderet, at det vil være ’uforeneligt med Danmarks internationale forpligtelser’. Når hun ikke adskilles, er hun altså ikke påvirket af Inger Støjbergs instruks. Men 14. april oplyser pigen selv, at hun ikke ønsker at bo sammen med sin mand. Et ønske, Udlændinge- styrelsen imødekommer 19. april, hvor hun indkvarteres separat. Pige 2 Den 14-årige pige adskilles 31. januar 2016 fra sin 28-årige mand, altså 10 dage før Inger Støjberg udsender sin instruks. Det bliver hun, fordi det altid har været praksis, at piger under 15 år øjeblikkelig adskilles fra deres ægtemænd. 15. juni 2016 oplyser pigen, at hun fortsat ikke ønsker at bo sammen med manden.

Eftersom hun bliver adskilt inden instruksen udsendes, har hun ikke været påvirket af den. Pige 3 Den 15-årige pige er fejlagtigt blevet registreret som lillesøster i en familie, der bor sammen på asylcenter. 3. juni 2016 bliver Udlændingestyrelsen orienteret om, at pigen i virkeligheden er tvangsgift med familiens søn, en 27-årig mand, hun bor sammen med. Pigen oplyser samme dag, at hun ikke ønsker at leve sammen med hverken manden eller den øvrige familie. Dagen efter bliver hun indkvarteret på en hemmelig adresse på Sjælland.

Ministerens instruks har ingen direkte betydning haft for hendes ønske. Pige 4 Den 17-årige pige bliver adskilt fra sin 23-årige mand 16. februar 2016 som følge af Inger Støjbergs instruks. 2. juni 2016 bliver sagen genoptaget, og under partshøring 22. juli 2016 oplyser pigen til Udlændingestyrelsen, at hun ikke ønsker at bo sammen med sin mand.

I denne sag kan Inger Støjberg argumentere for, at hendes instruks har reddet pigen fra ufrivilligt ægteskab. Omvendt kan det ikke afvises, at pigen også ville være blevet adskilt fra sin mand under den gamle instruks.

De nye oplysninger får oppositionen til at fare i flint.

»Inger Støjberg har sagt i sin grundlovstale, at det var på grund af hendes instruks, at de fire piger nu lever i frihed. Det er med sikkerhed løgn, kan vi nu se. Tre af dem blev adskilt af helt andre grunde, og hun kan ikke bevise, om den fjerde pige var blevet adskilt alligevel,« siger Socialdemokratiets Mattias Tesfaye.

Også Johanne Schmidt-Nielsen, Enhedslisten, er forarget:

»Nu viser det sig, at også dén historie er løgn. Jeg synes faktisk, det er under niveau for, hvad man kan forvente af en minister, at hun bliver ved med at strø om sig med forkerte informationer,« siger hun.

Sofie Carsten Nielsen fra De Radikale er enig:

»Ministeren har givet Folketinget og hele offentligheden indtryk af, at det er hendes fortjeneste, at fire kvinder kunne blive fri for mænd, de ikke ville være sammen med. Nu fremgår det af hendes eget ministeriums opgørelse, at det ikke er korrekt. Hvordan kan ministeren tale direkte imod den viden, hendes eget ministerium ligger inde med,« spørger hun.

Inger Støjbergs ministerum afviser kritikken.

»Der er tale om komplekse sager, hvor omstændighederne hver især er unikke. Hvordan Information vælger at fortolke oplysningerne, må avisen selv stå til ansvar for,« hedder det i en mail fra ministeriet, der endnu en gang henviser til Ombudsmandens redegørelse.

Støjbergs fire piger

Den første af de fire piger, som Inger Støjberg mener at have »reddet«, er ifølge skemaet, som Information har fået aktindsigt i, en 16-årig kvinde. Hun var i foråret 2016 indkvarteret sammen med sin 24-årige mand, fordi Udlændingestyrelsen havde vurderet, at det ville være uforeneligt med Danmarks internationale forpligtelser at indkvartere parret hver for sig.

Med andre ord blev parret ikke adskilt som følge af ministerens instruks. Midt i april meddelte kvinden, at hun ønskede at blive indkvarteret adskilt fra sin mand.

Den anden var en 14-årig pige, der blev adskilt fra sin 28-årige mand. Men parret blev adskilt i slutningen af januar 2016, præcis 10 dage før, Inger Støjberg udsendte sin kategoriske instruks.

Så heller ikke dette par blev altså adskilt som følge af instruksen. Det var de allerede, fordi kvinden var under den seksuelle lavalder. Og midt i juni 2016 modtog Udlændingestyrelsen så oplysning om, at kvinden fortsat ønskede at være indkvarteret adskilt fra sin mand.

Den tredje var en 15-årig kvinde, som i foråret 2016 var indkvarteret sammen med sin 27-årige mand og hans familie, fordi hun var registreret som hans søster. I begyndelsen af juni blev Udlændingestyrelsen underrettet om, at kvinden og manden ikke var søskende, men ægtefæller, og at kvinden ikke ønskede at leve sammen med sin mand. Dette par blev altså heller ikke adskilt som et direkte resultat af ministerens instruks.

Og så er der som beskrevet den fjerde kvinde, som ministeren kan have reddet med sin instruks: Seks dage efter instruksen blev kvinden på 17 år adskilt fra sin 23-årige mand. I anden halvdel af juli 2016 meddelte hun, at hun ønskede adskillelsen opretholdt.

Forarget opposition

Ordførerne fra oppositionen er ikke i tvivl om, hvordan de vil »fortolke oplysningerne«, som ministeriet skriver i sit seneste svar til Information.

»Jeg tror, Inger Støjberg er citeret tusind gange i diverse medier om det med de fire piger. Igen og igen har hun gentaget som forsvar for den ulovlige instruks, at de her fire piger blev reddet af hende. Det gjorde de så bare, i hvert fald i tre af tilfældene, overhovedet ikke,« siger Johanne Schmidt-Nielsen.

Også Josephine Fock fra Alternativet er forarget:

»Nu kan vi se sort på hvidt, at det er højst er én pige, hendes instruks har haft konsekvenser for. Og det er kun, hvis man tolker venligt over for ministeren. For den ene pige ville højst sandsynligt også være blevet adskilt under den tidligere praksis. Men de tre andre pigers sager har ingenting haft med instruksen at gøre, og derfor har Inger Støjberg talt usandt. Det er en del af hendes misinformation til befolkning og folketing og rent spin igen,« siger Josephine Fock.